Godiva ตำนานช็อกโกแลต สาวเปลือยบนหลังม้า
“ถ้าเธอยอมเปลือยกายขี่ม้ารอบเมือง เราจะยอมลดภาษีให้ประชาชน” นี่เป็นเรื่องจริงในประวัติศาสตร์ที่ถูกนำมาแต่งแต้มให้กลายเป็นนวนิยายของ เลดี้ โกไดวา สตรีผู้สูงศักดิ์ในประเทศอังกฤษ  และใครจะไปคิดว่า ชื่อของสตรีคนนี้ถูกนำมาต่อยอดลงในช็อกโกแลต  เรื่องราวชื่อแบรนด์ผู้ผลิตช็อกโกแลตชั้นนำของโลกเป็นอย่างไร?  ลงทุนแมนจะเล่าให้ฟัง
14 ส.ค. 2561

Godiva ตำนานช็อกโกแลต สาวเปลือยบนหลังม้า / โดย ลงทุนแมน
“ถ้าเธอยอมเปลือยกายขี่ม้ารอบเมือง เราจะยอมลดภาษีให้ประชาชน” นี่เป็นเรื่องจริงในประวัติศาสตร์ที่ถูกนำมาแต่งแต้มให้กลายเป็นนวนิยายของ เลดี้ โกไดวา สตรีผู้สูงศักดิ์ในประเทศอังกฤษ
และใครจะไปคิดว่า ชื่อของสตรีคนนี้ถูกนำมาต่อยอดลงในช็อกโกแลต
เรื่องราวชื่อแบรนด์ผู้ผลิตช็อกโกแลตชั้นนำของโลกเป็นอย่างไร?
ลงทุนแมนจะเล่าให้ฟัง
เรื่องราวตำนานช็อกโกแลตหญิงเปลือย Godiva ต้องย้อนกลับไปกว่า 92 ปีที่แล้ว
คุณ Pierre Draps Sr. หัวหน้าครอบครัวตระกูล Draps ทำธุรกิจผลิตช็อกโกแลตเล็กๆ แห่งหนึ่ง
ในกรุงบรัสเซลส์ ประเทศเบลเยียม..
สมาชิกครอบครัว Draps ทุกคนช่วยเหลือกัน โดยสถานที่ทำงานคือ ครัวในบ้านของพวกเขา
และในแต่ละวันช็อกโกแลตจากในร้าน จะถูกนำไปส่งตามห้างสรรพสินค้าเพื่อการจำหน่าย
สินค้ายอดฮิตในช่วงนั้นคือ พราลีน
พราลีนคืออะไร?
พราลีน คือชนิดของขนมหวานที่ทำด้วยช็อกโกแลตสอดไส้ มีทั้งอัลมอนด์ ทอฟฟี่ รวมไปถึงผลไม้นานาชนิด
ขนมหวานชนิดนี้ถูกคิดค้นขึ้นในกรุงบรัสเซลส์ ประเทศเบลเยียมกว่าร้อยปีก่อน และตระกูล Draps เป็นเพียงหนึ่งในร้อยกว่าร้านที่ผลิตช็อกโกแลตชนิดนี้..
ในช่วงแรกของธุรกิจผลิตขนมหวานที่เบลเยียม มีร้านช็อกโกแลตมากมายเต็มไปหมด สินค้าขนมหวานตอนนั้นหน้าตาคล้ายกัน รสชาติแยกกันแทบไม่ออก
คำถามคือ ทำอย่างไรให้ช็อกโกแลตพราลีนของเขาแตกต่าง และขายดี?
ตอนนั้น คุณ Draps Senior ยังไม่สามารถคิดค้นชื่อบริษัทที่ถูกใจ จนเขาบังเอิญได้พบกับเรื่องราวที่น่าสนใจของนิยายสตรีแห่งเมือง โคเวนทรี ประเทศอังกฤษ
สตรีผู้นี้ชื่อ Godiva อ่านว่า โกไดวา..
เรื่องราวของสตรีผู้นี้เกิดขึ้นเมื่อ 1,000 ปีก่อน
โกไดวาเป็นสตรีผู้สูงศักดิ์ และเป็นภรรยาของ “เอิร์ล” ของประเทศอังกฤษ
สมัยก่อน เอิร์ล คือ คำบรรดาศักดิ์ของขุนนางชั้นสูงแถบยุโรป หรือ หัวหน้าชนเผ่า ที่คอยดูแลดินแดนต่างๆ เพื่อปกครองดินแดนแทนกษัตริย์
สามีของเธอคือ เอิร์ล ลีโอฟริก ผู้เป็น 1 ใน 3 ของบุคคลที่มีอำนาจมากที่สุดในผืนแผ่นดินอังกฤษสมัยนั้น
อย่างไรก็ตาม ลีโอฟริกเป็นเจ้าเมืองที่รีดไถภาษีจากประชาชนทั่วไปอย่างโหดร้าย ทำให้ประชาชนในดินแดนแห่งนี้อยู่อย่างไม่มีความสุข..
เรื่องนี้ทำให้โกไดวาทนไม่ไหว และพยายามขอร้องสามีของเธอให้ยืดหยุ่นต่อประชาชนของตนเอง
แต่เรื่องก็ไม่ง่ายอย่างที่คิด..
ลีโอฟริกไม่สนใจ และท้าทายภรรยาด้วยถ้อยคำที่รุนแรง
“ถ้าเธอยอมเปลือยกายและขี่ม้ารอบเมือง เราจะยอมลดภาษีให้ประชาชน”
สมัยก่อน การกระทำประเภทนี้เป็นสิ่งที่ไม่ได้รับการยอมรับจากสังคม
และนับเป็นการกระทำที่น่าละอายมาก
ลีโอฟริกจึงคิดว่าประโยคนี้จะยุติคำขอร้องของภรรยา
ทว่า โกไดวา ตัดสินใจรับคำท้า และ ให้คนไปส่งข่าวทั่วเมืองโคเวนทรีเพื่อขอความร่วมมือประชาชนให้ปิดหน้าต่างและอยู่แต่ในบ้านระหว่างที่ “เธอเปลือยกายอยู่บนม้า”
เมื่อประชาชนของโกไดวารับรู้ได้ถึงสิ่งที่เธอตั้งใจทำเพื่อพวกเขา จึงให้ความร่วมมือ และ โกไดวาก็ได้ทำอย่างที่สามีได้ว่ากล่าวไว้ทั้งหมด โดยมีเพียงเส้นผมเท่านั้นที่ปกปิดร่างกายของเธอเอาไว้..
หลังจากนั้น ลีโอฟรีสจึงยอมปรับลดอัตราภาษีลง
เรื่องราวของโกไดวาถูกเล่าขานไปอีกนานแสนนานจนรูปปั้นของวีรสตรีท่านนี้ได้ถูกสร้างขึ้นเป็นสัญลักษณ์ที่จัตุรัสกลางเมือง โคเวนทรี ตั้งแต่ปี 1678 จนถึงปัจจุบัน
เรื่องราวเหล่านี้ถูกนำมาถ่ายทอดลงไปในสินค้าของตระกูล Draps โดยคุณ Draps Senior เชื่อว่าความกล้า ความมีน้ำใจ และความสง่างามของเลดี้โกไดวาจะทำให้ช็อกโกแลตของเขาประสบความสำเร็จ
หลังจากวางรากฐานของแบรนด์ Godiva สำเร็จ ตระกูล Draps จึงเริ่มขยับขยายธุรกิจผลิตช็อกโกแลตของครอบครัว โดยพวกเขาประสบความสำเร็จในเมืองบรัสเซลส์ บ้านเกิดอย่างรวดเร็ว
พอเรื่องเป็นแบบนี้ แนวคิดการขยายร้านช็อกโกแลตไปทั่วโลกจึงเกิดขึ้น โดยจุดหมายแรกคือ กรุงปารีส ประเทศฝรั่งเศส และในปี 1958 กระจายร้านค้าไปทั่วยุโรป
ตระกูล Draps ใช้เวลาอีกเพียง 14 ปี ในปี 1972 Godiva ได้นำเสนอเรื่องราวของช็อกโกแลตของเขาไปที่ทวีปอเมริกา และก้าวเข้าสู่ตลาดเอเชีย
จนกระทั่งในปี 2008 บริษัท Yıldız Holding เจ้าของเชนร้านขนมหวานชั้นนำทั่วโลก เข้าซื้อกิจการ Godiva ในราคา 28,050 ล้านบาท..
Yıldız Holding มีประธานบริษัทคือคุณ Murat Ülker นักธุรกิจรายใหญ่ในประเทศตุรกี ซึ่งมีสินทรัพย์รวมกว่า 135,300 ล้านบาท
ปัจจุบัน Godiva มีสินค้าวางขายในกว่า 100 ประเทศทั่วโลก มีหน้าร้านของตัวเองซึ่งเรียกว่าบูติกกว่า 800 ร้าน และสินค้าถูกวางขายในห้างชั้นนำมากมาย
เรื่องนี้ ทำให้ยอดขายในปีที่ผ่านมาทะลุ 1 พันล้านเหรียญสหรัฐ หรือ 33,000 ล้านบาท..
Godiva เริ่มต้นจากการผลิตพราลีนเหมือนร้านช็อกโกแลตอื่นๆ อีกเป็นร้อยในประเทศเบลเยียมสมัยนั้น
แต่ทำไม Godiva สามารถขายได้ทั่วโลก และถูกยอมรับเป็นแบรนด์ขนมหวานระดับพรีเมียม?
นี่คงเป็นเพราะคุณ Pierre Draps Sr. ให้ความสำคัญกับแบรนด์ และเรื่องราวของชื่อมากกว่าคนไหนๆ ในสมัยนั้น
การนำนวนิยายที่มีประวัติที่น่าสนใจ มาประยุกต์เป็นสัญลักษณ์ให้กับแบรนด์ตนเองอาจเป็นเบื้องหลัง
ความสำเร็จที่ทำให้ Godiva อยู่คู่คนทั้งโลกมาเกือบร้อยปี
หากตอนนี้เรากำลังจะสร้างแบรนด์เป็นของตนเอง Godiva เป็นอีกหนึ่งกรณีศึกษาที่ดี
เพราะแม้ว่าขนมหวานของเราจะอร่อยไม่แพ้เจ้าไหน แต่สิ่งหนึ่งที่จะสร้างความแตกต่างได้ก็คือ
ที่มาหรือเนื้อหาที่ “ลึกซึ้ง” ของแบรนด์นั่นเอง..
----------------------
หากชอบเรื่องนี้ ติดตามเรื่องราวน่าสนใจอื่นๆ แบบเรียลไทม์ได้ที่แอปพลิเคชันลงทุนแมน โหลดฟรีทั้ง iOS และ android 
.
หนังสือลงทุนแมนให้อ่านยามว่าง เล่ม 1.0-5.0 ซื้อได้ที่ลิงก์นี้ 
.
อินสตาแกรม ไว้ดูภาพสวยๆ 
.
ทวิตเตอร์กระชับฉับไว 
.
ไลน์ส่งข้อความตรงวันละครั้ง 
----------------------
Reference
-
-
-
[8969].